ส่วนที่ 1 : ข้อมูลสรุป

บริษัท บ้านปู จำกัด (มหาชน) (“บริษัทฯ”) ดำเนินธุรกิจเกี่ยวกับพลังงาน โดยมีธุรกิจหลักที่สำคัญ
คือ ธุรกิจถ่านหินและธุรกิจไฟฟ้า

ด้านธุรกิจถ่านหิน บริษัทฯ
เป็นผู้ผลิตและจำหน่ายถ่านหินทั้งในประเทศไทยและในตลาดระหว่างประเทศ
โดยมีเหมืองผลิตถ่านหินในประเทศไทย 3 เหมือง คือ เหมืองลำปาง จังหวัดลำปาง เหมืองลำพูน
จังหวัดลำพูน และเหมืองเชียงม่วน จังหวัดพะเยา และในสาธารณรัฐอินโดนีเซีย 4 เหมือง ได้แก่
เหมือง Jorong ซึ่งเริ่มทำการผลิตในเชิงพาณิชย์ตั้งแต่ปี พ.ศ. 2542 เหมือง Indominco
เริ่มทำการผลิตในเชิงพาณิชย์ตั้งแต่ปี พ.ศ. 2540 และเหมือง Kitadin
ซึ่งเริ่มทำการผลิตในเชิงพาณิชย์ตั้งแต่ปี พ.ศ. 2527 และเหมือง Trubaindo
ซึ่งอยู่ระหว่างขั้นตอนการก่อสร้างและเตรียมการดำเนินการผลิต
คาดว่าจะเริ่มทำการผลิตประมาณปลายปี พ.ศ. 2547 และอีก 2
แหล่งซึ่งอยู่ในระหว่างขั้นตอนการศึกษาความเป็นไปได้ในเชิงพาณิชย์และการสำรวจ คือ แหล่ง
Barasentosa และแหล่ง Mampun Pandan ทั้งนี้ ณ วันที่ 31 ธันวาคม พ.ศ. 2546 บริษัทฯ
มีกำลังการผลิตรวม 14.8 ล้านตันต่อปี และมีปริมาณ Reserves และ Resources รวมทั้งสิ้น
166.7 ล้านตัน และ 139.0 ล้านตัน ตามลำดับ นอกจากนี้ในวันที่ 27 สิงหาคม พ.ศ. 2546
บริษัทฯ โดย BP Overseas Development Co.,Ltd. (เป็นบริษัทย่อยที่บริษัทฯ ถือหุ้นร้อยละ
100 ของหุ้นที่จำหน่ายแล้วทั้งหมด) ได้ขยายการลงทุนในเหมืองถ่านหินในสาธารณรัฐประชาชนจีน
โดยเข้าลงทุนในหุ้นสามัญของ Asian American Coal Inc. ในสัดส่วนร้อยละ 18.84
ของหุ้นที่ออกและจำหน่ายแล้วทั้งหมด และในเดือนมกราคม พ.ศ. 2547 บริษัทฯ
ได้เพิ่มสัดส่วนการลงทุนใน AACI เป็นร้อยละ 20.96 ของหุ้นที่ออกและจำหน่ายแล้วทั้งหมด
รวมเป็นเงิน 13.44 ล้านเหรียญสหรัฐ อีกทั้งในวันที่ 27 มกราคม พ.ศ. 2547 บริษัทฯ โดย PT.
Indo Tambangraya Megah (เป็นบริษัทย่อยที่บริษัทฯ ถือหุ้นอยู่ร้อยละ 95
ของหุ้นที่จำหน่ายแล้วทั้งหมด) ได้เข้าลงทุนซื้อหุ้น PT. Bharinto Ekatama
ซึ่งเป็นผู้รับอนุญาตในการผลิตและจำหน่ายถ่านหินในสาธารณรัฐอินโดนีซีย ในสัดส่วนร้อยละ 99
ของหุ้นที่จำหน่ายแล้วทั้งหมด รวมเป็นมูลค่าหุ้นทั้งสิ้น 12.50 ล้านเหรียญสหรัฐ
โดยมีปริมาณถ่านหินสำรองประมาณ 40 ล้านตัน

ด้านธุรกิจไฟฟ้า บริษัทฯ ถือหุ้นร้อยละ 50 ของทุนชำระแล้ว (โดยถือผ่านบริษัท บ้านปู โคล
เพาเวอร์ จำกัด และ Synergy Power Co., Ltd. ในสัดส่วนร้อยละ 35 และ 15
ของทุนชำระแล้ว ตามลำดับ) ในบริษัท บีแอลซีพี เพาเวอร์ จำกัด ซึ่งเป็นโครงการโรงไฟฟ้าขนาด
1,434 เมกะวัตต์ ใช้ถ่านหินคุณภาพดีเป็นเชื้อเพลิง
โดยมีกำหนดเปิดดำเนินการในเชิงพาณิชย์ประมาณปี พ.ศ. 2549 และในวันที่ 14 สิงหาคม พ.ศ.
2546 บริษัท บีแอลซีพี เพาเวอร์ จำกัด
ได้บรรลุข้อตกลงและลงนามในสัญญาให้ความสนับสนุนทางการเงินกับกลุ่มสถาบันการเงินทั้งในประเทศและต่างประเทศรวม
17 แห่ง และได้เบิกเงินกู้งวดแรกเป็นที่เรียบร้อยแล้ว เมื่อวันที่ 15 กันยายน พ.ศ. 2546
ขณะนี้บริษัท บีแอลซีพี เพาเวอร์ จำกัด ได้เริ่มก่อสร้างโรงไฟฟ้าแล้วในเดือนสิงหาคม พ.ศ. 2546
คาดว่าการก่อสร้างจะแล้วเสร็จภายในเดือนตุลาคม พ.ศ. 2549

ในวันที่ 14 พฤศจิกายน พ.ศ. 2546 บริษัทฯ โดยบริษัท บ้านปู เพาเวอร์ จำกัด ได้ขายหุ้นสามัญทั้งหมดในบริษัท บ้านปู แก๊ส เพาเวอร์ จำกัด ซึ่งเป็นผู้ถือหุ้นจำนวนร้อยละ 37.5 ของหุ้นที่จำหน่ายแล้วทั้งหมดในบริษัท ไตร เอนเนอจี้ จำกัด ให้แก่บริษัท ผลิตไฟฟ้าราชบุรีโฮลดิ้ง จำกัด (มหาชน) โดยบริษัทฯ ได้รับเงินจากการขายหุ้นดังกล่าว รวมเป็นเงินทั้งสิ้น 2,100 ล้านบาท เป็นที่เรียบร้อยแล้ว ดังนั้นบริษัทฯ ไม่มีการถือหุ้นในบริษัท บ้านปู แก๊ส เพาเวอร์ จำกัด และบริษัท ไตร เอนเนอจี้ จำกัด อีกต่อไป

ในวันที่ 5 มกราคม พ.ศ. 2547 บริษัทฯ
ได้ลงนามในบันทึกความเข้าใจเบื้องต้นกับการไฟฟ้าฝ่ายผลิตแห่งประเทศไทย (กฟผ.) และ CLP
Power Projects (Thailand) Ltd. (CLP) เกี่ยวกับกรณีที่บริษัทฯ จะซื้อหุ้นบริษัท ผลิตไฟฟ้า
จำกัด (มหาชน) (EGCOMP) จาก กฟผ. และบริษัทฯ และบริษัทย่อยจะขายหุ้นทั้งหมดในบริษัท
ผลิตไฟฟ้าราชบุรีโฮลดิ้ง จำกัด (มหาชน) (RATCH) ให้แก่ กฟผ.
และที่ประชุมคณะกรรมการบริษัทฯ ในวันที่ 23 มกราคม พ.ศ. 2547 และที่ประชุมวิสามัญผู้ถือหุ้น
ครั้งที่ 1/2547 เมื่อวันที่ 23 กุมภาพันธ์ พ.ศ.2547 ได้อนุมัติให้บริษัทฯ ซื้อหุ้น EGCOMP จาก
กฟผ. จำนวน 131,238,533 หุ้น ในราคาหุ้นละ 91.8415 บาท เป็นจำนวนเงินประมาณ
12,053 ล้านบาท และอนุมัติให้บริษัทฯ และบริษัทย่อยขายหุ้นทั้งหมดใน RATCH ให้แก่ กฟผ.
รวมจำนวน 217,400,000 หุ้น ในราคาหุ้นละ 43.8589 บาท เป็นเงินประมาณ 9,535 ล้านบาท
อย่างไรก็ตาม
เนื่องจากมีการเปลี่ยนแปลงของสถานการณ์ภายนอกซึ่งอยู่นอกเหนือการควบคุมของบริษัทฯ
อันมีผลทำให้การเข้าทำรายการซื้อขายหุ้นทั้งสองดังกล่าวเกิดความไม่แน่นอน บริษัทฯ
จึงตัดสินใจยุติการเจรจาการซื้อขายหุ้นในครั้งนี้เมื่อวันที่ 3 มีนาคม พ.ศ. 2547

บริษัทฯ มีการลงทุนใน Amata Power (Bien Hoa) Ltd. ในสาธารณรัฐสังคมนิยมเวียดนาม
โดยถือหุ้นร้อยละ 30 ของทุนชำระแล้ว

ในวันที่ 2 กุมภาพันธ์ พ.ศ. 2547 บริษัทฯ โดยบริษัท บ้านปู มินเนอรัล จำกัด
(เป็นบริษัทย่อยที่บริษัทฯ ถือหุ้นอยู่ร้อยละ 99.99) ได้ขายหุ้นที่ถืออยู่ทั้งหมดในบริษัท เอ็มอาร์ดี-อีซีซี
จำกัด จำนวน 1,500,000 หุ้น (คิดเป็นร้อยละ 30 ของหุ้นที่ออกจำหน่ายแล้วทั้งหมด) ให้แก่
Imerys Ceramics (Thailand) Limited เป็นจำนวนเงิน 30 ล้านบาท
หลังจากการขายหุ้นครั้งนี้ บริษัทฯ ไม่มีสัดส่วนการถือหุ้นในบริษัท เอ็มอาร์ดี-อีซีซี จำกัด
ทั้งทางตรงและทางอ้อม

ผลประกอบการสำหรับปีสิ้นสุดวันที่ 31 ธันวาคม พ.ศ. 2546 บริษัทฯ และบริษัทย่อยมีรายได้จากการขายรวมจำนวน 12,482 ล้านบาท เพิ่มขึ้นจากงวดเดียวกันของปีก่อนจำนวน 1,574 ล้านบาท คิดเป็นร้อยละ 14 ซึ่งเป็นผลมาจากรายได้จากการจำหน่ายถ่านหินที่เพิ่มขึ้น และมีกำไรสุทธิรวมจำนวน 2,046 ล้านบาท เพิ่มขึ้นจากงวดเดียวกันของปีก่อนจำนวน 1,212 ล้านบาท มีสินทรัพย์รวม 33,993 ล้านบาท หนี้สินรวม 11,637 ล้านบาท และส่วนของผู้ถือหุ้นรวม 22,355 ล้านบาท

ในวันที่ 15 กุมภาพันธ์ พ.ศ. 2547 บริษัทฯ ได้ออกและเสนอขายหุ้นกู้ชนิดระบุชื่อผู้ถือ ไม่ด้อยสิทธิ
ไม่มีผู้แทนผู้ถือหุ้นกู้ และไม่มีหลักประกัน ให้แก่ผู้ลงทุนสถาบัน มูลค่า 1,500 ล้านบาท อายุ 6 ปี 11
เดือน และ 500 ล้านบาท อายุ 5 ปี 1 เดือน อัตราดอกเบี้ยคงที่ร้อยละ 4.80 ต่อปี และ 4.00
ต่อปี ตามลำดับ โดยบริษัท ทริสเรทติ้ง จำกัด จัดอันดับความน่าเชื่อถือของหุ้นกู้ในระดับ “A”

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการบรรษัทภิบาลและสรรหา และคณะกรรมการกำหนดค่าตอบแทน
เพื่อสนับสนุนการบริหารงานการจัดการด้วยความโปร่งใสและตรวจสอบได้ มีการสื่อสารกับผู้ถือหุ้น
นักลงทุน และนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากการทำงาน
ทั้งที่ดำเนินการเองและร่วมมือกับรัฐและชุมชนอย่างเคร่งครัดต่อเนื่อง
และปฏิบัติตามกฎหมายและข้อบังคับที่เกี่ยวข้องอย่างครบถ้วน